钦定古今图书集成/明伦汇编/官常典/第538卷 > 萧授
## 钦定古今图书集成/明伦汇编/官常典/第538卷 > 萧授

按《明外史》本传：“授华容人。洪武中，袭府军右卫千户，
从燕师，积功四迁至都指挥同知。永乐十六年，擢右
军都督佥事，充总兵官，镇守湖广、贵州。宣德元年，刺
惹洞酋谋右赏叛，授集兵，将发，惧乞降。寻遣指挥祝
贵抚奥峒酋银总，为所杀。命都指挥张名讨破其巢，
诛首恶者。贵州宣慰所辖乖西、巴香诸峒寨，山箐深”
险，诸蛮错居，连剽他部，伤官军，发民冢。而昆阻比诸
寨亦恃险不输赋。授遣都指挥苏保会宣慰宋斌攻
昆阻北寨，连破之，穷追斩其酋卓把同以下数百人。
乖西诸蛮皆震慑归命。水西蛮阿闭妨宜作乱，授结
旁寨酋，以计诛之。而西堡蛮阿骨等与寨底、丰宁、清
平、平越、普安、谷把诸蛮各相聚为寇。四川筠连诸蛮
应之。授且抚且捕，西堡诸蛮皆听命。独丰宁、谷把负
险自如。遣都指挥李政进兵，乃皆降。承制赦谷把酋，
而以丰宁酋稔恶，械送京师诛之。七年谕降安隆酋
岑俊。已，讨辰州蛮，擒其酋八十，斩馘无算。移兵击江
华苗，讨富川山贼，先后破擒之。先是，贵州治古、答意
二长官司蛮数出掠，煽诸蛮，授作二十四堡环其地，
分兵戍之，贼不得逞。久之，其酋吴不尔等觇官军少，
复掠清浪，杀官吏。授遣都指挥张名击破之。不尔走
结生苗，掠湖广五砦，势复张。授乃发黔、楚、蜀三方兵
分道捕讨。进军算子坪，破新郎诸寨，擒其酋二百，诛
不尔等，斩首五百九十馀级，馀党悉平。九年，都匀蛮
韦翁同诱蔡郎等五十三寨为乱，又引广西贼韦万
良入掠。授遣指挥陈原邀击，获万良，降翁同及合江
十二寨。而蔡郎等四十寨不下，复遣指挥顾勇讨平
之。英宗即位，以授功多，进都督同知，佩征蛮副将军
印，镇守如故，以都督佥事吴亮副之。正统元年，普定
蛮阿迟、阿哈等叛称王，布《妖书》，四出攻掠。授遣顾勇等𢭏擒阿哈軰，而广西蒙顾蛮、蒙再万纠十六洞及
湖广逃民杨保行等蜂起。授督兵围之，一战擒保行，
再战斩再万，馀党窜山谷中。分兵捕斩数千，存者多
饿死。捷闻，进右都督。上言：“靖州与广西接壤，时苦苗
患。永乐、宣德间，尝储粮数万石备军兴。比年储少，发
人徒转输，贼辄先觉，以故不能得贼。乞于清浪、靖州
二卫各增储五万石，庶缓急可藉。”报可。已而贵州计
砂贼苖金虫、苗总牌诸酋纠洪江生苗作乱，伪立统
千侯、统万侯授，督兵抵计砂。分遣都指挥郑通攻三
洋洞，马晔攻黄柏山，大破之。吴亮穷追至蒲头，洪江
斩总牌等，生苗尽降。千户尹胜诱斩金虫授。沈毅多
计算，驭军严，裨校皆尽其材。自镇远侯顾成殁，群蛮
所在屯结，官军讨之，皆无功授。在镇二十馀年，威信
大行。寇起辄破灭。规画部署，多本于成。久益明练，后
帅莫及也。论功，进左都督。召至京，以老致仕。寻起视
事右府。十年卒。赠临武伯，谥靖襄。